Koerantman 'Oom Arries' tree af ná 36 jaar | News24
Koerantman 'Oom Arries' tree af ná 36 jaar
As jy op Uitenhage woon en jou hande op vandag se uitgawe van Die Burger wil lê, gaan na Kerkstraat voor die UD Nuus kantoor: George Arries sal beslis 'n eksemplaar vir jou hê.
Dit mag ook dalk net die laaste keer wees, want ná 36 jaar as koerantverkoper, kom Arries se "koerantreis" vandeesweek tot 'n einde.
Arries, van Timothy Valley in die Baai, verkoop Die Burger (destyds Oosterlig) sedert 1970, vandat hy net 19 jaar oud was.
Hy doen dit wel nou effens stadiger, maar op 64 beweeg hy steeds "vlugvoetig" deur die verkeer om seker te maak dat alle lesers hul nuus betyds kry.
"As mens oud word, doen jy dinge bietjie moeiliker," het hy gesê.
"Ek geniet my werk vreeslik, maar my bene is nou nie meer so sterk soos 'n paar jaar gelede nie. Dis tyd om af te tree."
Voordat hy koerante verkoop het, was hy 'n visserman. As hy vandag egter tussen dié twee jobs moet kies, kies hy oor en oor sy reis met dié dagblad.
"Ek onthou my eerste dag op die job asof dit gister was. 'n Woensdag. Ek kan net nie mooi onthou hoeveel koerante ek verkoop het nie. Die ouderdom darem," het hy gespot. "Om koerante te verkoop, was maar die beste keuse."
Of daar 'n voorbladberig was wat hom altyd sal bybly, het hy geantwoord: "Daar was nou nie eintlik tyd om self die koerant te lees nie. Vir my het dit gegaan om maar net elke dag die nuus aan die mense te kon verkoop.
"Dis veral die glimlagte wat my klante op my moeë gesig kon plaas wat my sal bybly. Vir nou moet ek rus en na my gesondheid kyk."
Lance Jordaan, 'n inwoner van Uitenhage, is een van dié klante wat Oom Arries, soos hy bekend is, op die hoek van Kerkstraat sal mis.
"Oom Arries is maar nou een van daardie mense wat jou dag maak, al is hy 'n stillerige mens. Dis sy persoonlikheid wat jou aantrek. Ek haal my hoed vir hom af wat op dié hoë ouderdom nog bereid was om op te staan, uit te gaan en geld te verdien," het Jordaan gesê.
Vir Clive Adams, Arries se toesighouer, is dit sy stil, maar hardwerkende geaardheid wat respek afdwing.
"Ek laai Oom Arries elke oggend op en neem hom en 17 ander koerantverkopers na Uitenhage waar hy sy koerante verkoop. Hy is een van daardie mense wat altyd bereid is om te werk – of dit reën en of die son nou skyn. Die jongklomp kan 'n ding of twee van hom leer."